text: Sommertravl nat for politiet
  18 juli 2013 kl. 04.53
  Varmt vejr og for meget øl gav pæn travlhed hos politiet i Sydøstjylland i nat. Men kun med småting - og høj musik.
  - Der har været mange småting, siger vagtchefen hos Sydøstjyllands Politi til morgen. En løssluppen stemning, men ikke de store sager.
  Stemningen har været præget af det fine vejr - og at mange holder ferie.
  Og enkelte har fortsat festen til ud på natten. Måske med høj musik for åbne vinduer...
  En enkelt brandalarm indløb ved 22-tiden fra en etageejendom i Vejle. Det viste sig dog at være en beboer, som tog fejl af en brandalarm og et vækkeur i nabolejligheden...
  